钦定古今图书集成/明伦汇编/官常典/第560卷 > 赵昌
## 钦定古今图书集成/明伦汇编/官常典/第560卷 > 赵昌

按《唐书》本传，“昌字洪祚，天水人。始为昭义李承昭节
度府属，累迁虔州刺史。安南酋獠杜英翰叛，都护高
正平以忧死，拜昌安南都护，彝落向化，毋敢桀。居十
年，足疾，请还朝，以兵部郎中裴泰代之，入为国子祭
酒。未几，州将逐泰，德宗召昌问状，时年逾七十，占对
精明，帝奇之，复拜安南都护。诏书至，人相贺，叛兵即”
定。宪宗初立，检校户部尚书，迁岭南节度使，降辑陬
荒，以劳徙节荆南。召入，再迁工部尚书，兼大理卿。出
为华州刺史。对麟德殿，趋拜强𫘝，帝访其所以颐养。
迁太子少保。卒，年八十五，赠扬州大都督，谥曰成。